CELEX ID: 32011D0107
Publication Date: 2011-02-10

Document:
KOMISIJOS SPRENDIMAS
2011 m. vasario 10 d.
kuriuo iš dalies keičiamas Sprendimas 2007/756/EB, kuriuo priimama bendra nacionalinio geležinkelių riedmenų registro specifikacija
(pranešta dokumentu Nr. C(2011) 665)
(Tekstas svarbus EEE)
(2011/107/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. birželio 17 d. Europos Parlamento ir Tarybos direktyvą 2008/57/EB dėl geležinkelių sistemos sąveikos Bendrijoje (1), ypač į jos 33 straipsnį,
kadangi:
(1)
2007 m. lapkričio 9 d. Komisijos sprendimo 2007/756/EB, kuriuo priimama bendra nacionalinio geležinkelių riedmenų registro specifikacija, kaip numatyta Direktyvų 96/48/EB ir 2001/16/EB 14 straipsnio 4 ir 5 dalyse (2), priedo 2.2 skirsnyje aprašytas visuotinės Europos nacionalinių geležinkelių riedmenų registrų (toliau - NGRR) struktūros įgyvendinimas ir numatyta prireikus sprendimą atnaujinti, atsižvelgiant į Europos geležinkelio agentūros bandomojo projekto vertinimo rezultatus. Be to, jame numatyta, kad bus priimtas sprendimas nacionalinius geležinkelių riedmenų registrus prijungti prie centralizuoto virtualiojo geležinkelių riedmenų registro (toliau - VGRR). Europos geležinkelio agentūra atliko bandomąjį projektą ir įvertino jo rezultatus. 2010 m. kovo 26 d. ji Komisijai pateikė rekomendaciją ERA/REC/01-2010/INT, kurioje pasiūlė atnaujinti Sprendimo 2007/756/EB priedą. Todėl sprendimą 2007/756/EB reikėtų iš dalies pakeisti.
(2)
Direktyvos 2008/57/EB 33 straipsnio 2 dalyje nustatyta, kad NGRR, be kitos privalomos informacijos, turi būti nurodyta transporto priemonės savininko tapatybė ir už tos transporto priemonės priežiūrą atsakingas subjektas. Todėl reikalingas pereinamasis laikotarpis nestandartiniams NGRR pritaikyti, t. y. įtraukti į juos lauką 9.2 „registruotas įmonės kodas“, ir informacijai apie NGRR jau užregistruotų geležinkelių riedmenų savininkus ir už tų geležinkelių riedmenų priežiūrą atsakingus subjektus atnaujinti.
(3)
Sprendimo 2007/756/EB priedo 4.3 skirsnyje nurodyti pereinamieji laikotarpiai, taikomi esamiems geležinkelių riedmenims, yra pasibaigę arba netrukus baigsis. Ankstesnis už geležinkelių riedmenų registraciją atsakingas subjektas turėjo atskleisti visą reikalingą informaciją pagal tarpusavio susitarimą su registracijos subjektu, paskirtu pagal Sprendimo 2007/756/EB 4 straipsnį. Tokia informacija turėjo būti perduota iki 2008 m. lapkričio 9 d. Kiekvienos valstybės narės registracijos subjektas iki 2009 m. lapkričio 9 d. į NGRR turėjo įtraukti tarptautiniam eismui naudojamus geležinkelių riedmenis. Kiekvienos valstybės narės registracijos subjektas iki 2010 m. lapkričio 9 d. į NGRR turėjo įtraukti šalies viduje naudojamus geležinkelių riedmenis.
(4)
Šiame sprendime numatytos priemonės atitinka komiteto, įsteigto pagal Direktyvos 2008/57/EB 29 straipsnio 1 dalį, nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2007/756/EB priedas pakeičiamas šio sprendimo priedu.
2 straipsnis
1. Europos geležinkelio agentūra iki 2011 m. birželio 30 d. pritaiko diegimo rinkmenas ir dokumentus, naudotinus steigiant standartinį nacionalinį geležinkelių riedmenų registrą (toliau - sNGRR), vertimo modulį ir virtualųjį geležinkelių riedmenų registrą, kad būtų galima įtraukti informaciją apie kitose valstybėse narėse išduotus leidimus eksploatuoti geležinkelių riedmenis (2, 6, 12 ir 13 punktai).
2. Europos geležinkelio agentūra iki 2011 m. birželio 30 d. paskelbia visuotinės ES NGRR struktūros taikymo vadovą.
3 straipsnis
1. Iki 2011 m. gruodžio 31 d. valstybės narės pritaiko savo nacionalinį geležinkelių riedmenų registrą, t. y. į jį įtraukia informaciją apie kitose valstybėse narėse išduotus leidimus eksploatuoti geležinkelių riedmenis (priede nurodyti 2, 6, 12 ir 13 punktai) ir, jei jos naudoja nestandartinį nacionalinį geležinkelių riedmenų registrą, į jį įtraukia priede nustatytą lauką 9.2 „registruotas įmonės kodas“ pagal 2 straipsnyje nurodytas diegimo rinkmenas.
2. Valstybės narės užtikrina, kad iki 2011 m. gruodžio 31 d. nacionaliniame geležinkelių riedmenų registre būtų nurodytas subjektų, atsakingų už geležinkelių riedmenų, užregistruotų iki įsigaliojant šiam sprendimui, techninę priežiūrą, registruotas įmonės kodas.
4 straipsnis
Valstybės narės užtikrina, kad iki 2011 m. gruodžio 31 d. jų nacionalinis geležinkelių riedmenų registras būtų prijungtas prie virtualiojo geležinkelių riedmenų registro.
5 straipsnis
Šis sprendimas skirtas valstybėms narėms.
Priimta Briuselyje 2011 m. vasario 10 d.

EuroVoc Classification:
Level 1: 100150
100158
100154
100144
Level 2: 100239
100222
100261
100176
100238
Level 3: 2015
5442
3641
1422
4539
All Descriptors: 3648
4514
4651
5864
616